Palestīniešu pašpārvalde
Palestīniešu pašpārvalde (arābu: السلطة الفلسطينية, As-Sulṭah Al-Filasṭīniyyah) ir autonoma administratīvi teritoriāla vienība, de facto Izraēlas valsts protektorāts ar pašpasludinātu centru Austrumjeruzalemē. Sadalīta divās teritoriālās vienībās: Gazas sektorā un Rietumkrastā. Tiesības uz pašpārvaldi daļā no Izraēlas okupētās teritorijas palestīnieši izcīnīja 1993. gada septembrī sarunās Oslo. Formāli pašpārvalde bija iecerēta kā pagaidu pašvaldība uz 5 gadiem, kura laikā tai bija jānoregulē attiecības ar Izraēlu, lai varētu izveidot Palestīnas valsti. Kaut arī noteiktais laika posms ir pagājis, Palestīnas autonomijas juridiskais statuss palicis nenoteikts vēl joprojām. 1994. gadā Izraēlas bruņotie spēki atstāja Rietumkrastu, nododot to jaunizveidotās Palestīniešu pašpārvaldes rīcībā. 2005. gadā Izraēlas bruņotie spēki evakuējās no Gazas sektora. Robežas kontrolē Izraēla, arī elektrību, degvielu un dzeramo ūdeni Palestīniešu pašpārvalde drīkst saņemt tikai no Izraēlas. Militāri teritoriju kontrolē Izraēla, veicot regulārus armijas daļu reidus. Robežas nav noteiktas, jo laiku pa laikam Izraēla pašpārvaldei kādu teritoriju atņem vai piešķir. 1996. gadā pašpārvaldes teritorijā notika prezidenta vēlēšanas, kurās par prezidentu ievēlēja Palestīnas atbrīvošanas organizācijas (PAO) priekšsēdētāju Jāsiru Arafātu. 2004. gadā par pašpārvaldes prezidentu ievēlēja Rauhi Fatuhu, bet 2005. gadā — Mahmūdu Abāsu.